প্রধান মন্ত্রীনা গুজরাত্তা গ্লোবেল পতিদার ব্যুজিনেস সম্মিত হৌদোকপদা থমখিবা ৱারোল

নমস্তে, গুজরাতকী মীয়াম্না য়াবা মুখ্য মন্ত্রী, শ্রী ভুপেন্দ্র ভাই পতেল, কেন্দ্র মন্ত্রী মন্দলদা লৈরিবা ঐহাক্কী মরুপ, মনশুখ ভাই, পুরুশোত্তম রুপালা, অনুপ্রিয়াজী, গুজরাত বি.জে.পি.গী প্রসিদেন্ত সি.আর. পাতিল, সর্দার ধামগী চীফ সেৱক শ্রী গগজী ভাই সুতারিয়া, পাতিদার খুন্নাইগী সেনিয়র, লৈবাক অমসুং মীরমদগী লাক্লিবা মীথুংলেন, ইন্দস্ত্রী সেক্তরগী মরুপ, নুপী অমসুং নুপাশিং! ঙসিগী থৌরম অসিদা গুজরাত সরকারগা লোয়ননা গুজরাতকী ভারতিয় জনতা পার্তীনা অদোমগী মরক্তা য়াওরি। অদুবু, ঙসিদি থৌরম অমা ফাংজিন্নখ্রে। ঐখোয়গী লৈবাক্কী প্রসিদেন্তসু অহমেদবাদতা লৈবনা মরম ওইরগা মহাক্কী লোয়ননা এম.পি. অমসুং এম.এল.এ. খুদিংগা অচৌবা থৌরম অমা পাংথোক্লি। অদুনা ঐহাক্না ঐহাক ওইনা মফমসিদা চৎলগে, ঐহাক্না ফনবা শিল্লগে হায়বনি। মখোয় লোয়নমক খঞ্জান্নদুনা লৈরম্লবনি, ঐহাক্না ঐহাক চৎলগে, অদোম্না অদোমগী থৌরম শেন্নজরো হায়বনি। ঐহাক্না খঙবা মীওই কয়াগী শক্তম মাঙদা উবা ফংবসিদা ঐহাক্না নুংঙাইবা ফাওই। মালেমগী মনুংদা খ্বাইদগী খোঙজেল য়াঙনা চাউখৎলক্লিবা শহর অমদি সুরতনি হায়বা পুম্নমক্না খঙনরবনি অমসুং ঐখোয়না ঙসি সুরত শহর অসিদা ফমদুনা অনৌবা ৱারেপ লৌরিবনি। অদোম খুদিংবু ঐহাক্না ইকায় খুম্নবা উৎচরি। থা খরগী মমাংদা সর্দার ধামগা মরী লৈনবা মরুপ, লৈবাক অমসুং মালেমদা গুজরাত অমসুং ভারতকী মিংবু শক্নাইহল্লিবা অদোম মরুপশিংগা উন্নবগী ঐহাক্না খুদোংচাবা ফংজরে। ঐখোয়গী ভারত অমসুং গুজরাতকীদমক্তা অপুনবা ৱারেপ, পুন্না খোঙফম চেৎমিন্নবগী মসিনা খুদম অমনি। মরুপশিং, লৈবাক্না নৌনা নীংতম্বা ফংবা মতমদা সর্দার সাহেবনা হায়বীরম্বা ৱাহৈ অসি য়েংবীয়ু অমসুং অদুগুম্বা লুরবা মতমদুদা মহাক্না হায়রম্বা ৱারোল অসি মুন্না খন্নবীয়ু। “ভারত্তা লমগী, লন-থুমগী অৱাৎপা অমত্তা লৈতে। মসিবু নীংথিনা শিজিন্নবা ঙম্নবগীদমক্তা ঐখোয়না ইশাগী ৱাখল অমসুং রিসোর্সশিংবু নীংথিনা শিজিন্নগদবনি”। ঐখোয়না নীংতম্বগী লান্থেংনরবা মতুংদা, লাক্কদৌরিবা চহি ২৫গীদমক্তা অনৌবা ৱারেপ অমগা লোয়ননা চত্থরকপা মতমদা সর্দার সাহেবনা করি হায়রম্বগে হায়বা ঐখোয়না কাওরোইদবনি। ঙসিদি, ভারতকী নাক্তা পোৎলম য়াম্না লৈরে। ঐখোয়গী ইশাদা থাজবা, মরোমদোম লেপচবা ঙমজবগী ইশাগী ইথিলবু ঐখোয়না পাঙ্গল কনখৎহনগদবতা ঙাইরে।চাউখৎ-খোঙথাংদা অদোম্না শরুক য়ারকপা, পুম্নমক্না হোৎনরকপা মতমদা ইশাদা থাজবা লাক্কনি। মরুপশিং, মমাংগী চহি ৮ অসিদা লৈবাক অসিদা বিজনেস, ইন্তর্প্রাইস, ক্রিএতিবিতীগী অনৌবা থাজবা লৈহন্নবা কন্না হোৎনরি। ঐখোয়গী কাঙলোন, ঐখোয়গী থবক্কী খুত্থাংদা সরকারনা লৈবাক্কী অচম্বা ইমুংগী নহারোল ফাওবনা ওন্তোপ্রিনর ওইরকপা, মসিগী মঙলান মঙবা, ওন্তোপ্রিনরশিপকীদমক্তা চাউথোকচবগী ফিভম অমা লৈহন্নবা কন্না হোৎনরি। মেক ইন ইন্দিয়া, মেক ফোর দি ৱর্ল্দ – মসিবু অনৌবা ভারতকী অনৌবা সংস্কৃতী ওইহনগদবনি হায়না ঐহাক্না খল্লি অমসুং মসিদা থবক কন্না হোৎনরি। মরম অদুনা, মতমগা চুনবা কন্নেক্তিবিতীগী ইনফ্রাস্ত্রকচরদা চাউখৎপা, অনৌবা শহর শেম্বা, হান্নগী শহরশিংদা স্মার্ত ওইবা খুদোংচাবশিং লৈহনবা, আইন, কাঙলোন, চে-চাং অমসুং কমপ্লাইএন্সকী পোৎলুমদগী লৈবাকপু মনীং তমহনবা অমসুং ইন্নোভেসন, আইদিয়াবু খুৎ শমদুনা লমজিংবা, অসিগুম্বা থবক কয়াদা ঐখোয়না পুন্না থবক পায়খৎলি। মরুপশিং, কারবার তৌগে হায়না মমাংদা খল্লমদবা মীওইশিংদসু মুদ্রা য়োজনানা কারবার তৌহন্নীংবগী পাঙ্গল ঙসি হাপ্লে। স্তার্ত-অপ ইন্দিয়াগী মতেংদগী ইন্নোভেসন, তেলেন্তশিংনা য়ুনিকোর্ন ওইবগী মঙলান মঙফাওনরক্লি, হান্নদি মসিগী পাম্বৈ অমত্তা লৈরমদবনি। প্রদক্সন লিঙ্ক ইন্সেন্তিব, হায়বদি পি.এল.আই. য়োজনানা অরিবা সেক্তরশিংদা মেক ইন ইন্দিয়াগী ৱাখল্লোনবুদি লৈহনখ্রে, সেমিকন্দক্তরগুম্বা অনৌবা সেক্তরগী চাউখৎপগী ওইথোকপসু লৈরে। অমুক্তা য়েংবীয়ু, কোরোনা মতমগী হান্না থেংনখিদ্রিবা শিংনবশিং লাক্লবসু, লৈবাক্কী এম.এস.এম.ই. সেক্তরনা ঙসিদি খোঙজেল য়াঙনা চাউখৎলক্লি। লুপা করোর কয়াগী তেংবাং পীদুনা এম.এম.এস.ই.গা মরী লৈনবা থবক করোর কয়া কনখি অমসুং ঙসিদি, সেক্তর অসিনা অনৌবা থবক কয়া খোঙজেল য়াঙনা পীরি। থেলাগারী ইন্দুনা পীক্না কারবার তৌবা লৈবাক মীয়াম ফাওবনা ভারতকী চাউখৎপগী ৱারীদা মশাসু য়াওরে হায়না খঞ্জবা ঙম্লবনি। মখোয়বু পি.এম. স্বনিধী য়োজনাগী খুত্থাংদা ফোর্মেল বেঙ্কিং সীস্তেমগী শরুক ওইহনখি। য়োজনা অসিবু সরকারনা হন্দক্তা দিসেম্বর ২০২৪ ফাওবা শাংদোকপীখ্রে। মরুপশিং, অপীকপদগী হৌরগা অচৌবা কারবারশিংনা লৈবাক্কী চাউখৎ-থৌরাংদা মশাগী থৌদাং য়ারি। সবকা প্রয়াসকী অসিগুম্বা ৱাখল্লোন অসিনা অমৃত কালসিদা ভারতকী অনৌবা পাঙ্গল ওইরি। ঐহাক্না হীরম অসিগা মরী লৈননা অদোমগী মফমদা কুপা তাকপা ঙম্বসিদা য়াম্না নুংঙাইবা ফাওই। ঐহাক্না সুরতকী মীয়ামগা উন্নরি, লৈবাক অমসুং মীরমদগী মীওই কয়া অমসু লাক্লি, হৌজিক্তসু গগজীভাইনা মবুক্নিং নুংশিনা য়াম্না কুপ্নসু তাকপীখ্রে, অনৌবা থাজবা অমসুং থৌনা হাপ্লে, অসিগুম্বা ৱারী অসি গগজীভাইগী মনাক্তা মতম পুম্বদা লৈগল্লি। অদোম্না গগজীভাইগা ৱারী শাবা মতমদা ৱাখল নুংঙাইতবা কৈদৌনুংদা তৌরোই। অনৌবা অমা পাংথোকপগী মতাংদা মতম পুম্বদা মহাক্মা ৱারী শাই, মসি গগজীভাইগী মহৌশাগী মগুন ওইরে, খুন্নাইগীদমক্তা করিগুম্বা অমা পাংথোকপা, ইশাদগী হান্না পুম্নমকপু থম্বা, মসিনা মরম ওইরগা মহাক্না মতম পুম্বদা মায় পাকপসু ফংই। হৌজিক ঐহাক্না য়াম্না ফোংনা ৱারী শারিকো, মসিদা লম লৈবা অমসুং য়োনবগী থবক্তমক পাংথোকফম থোকপরা হায়না ঐখোয়না খন্নফম থোকই খল্লি। মীওই খরদি নোকপা য়াওরে, ঐহাক্কী ইফমদা থবক্কী খেন্নবা লৈতে। অদুদগীদি অচৌ-অচৌবা য়োজনা কয়া, ফ্লেত কয়া শাগনি, বঙ্গলো কয়া শাগনি, হোই মসিসু থবক অমনি। দাইমন্দগী মালেমদা ঐখোয়না দাইমন্দ ওইরে, অদুবু, ঙসি ঐহাক্না অতোপ্পা সেক্তরগী থবক্কী মতাংদসু খরা হায়জনীংই। মসিদা গগজীভাইনা ঐহাক্কী ৱাখল শোইদনা ফাবা ঙমগনি হায়বগী থাজবা লৈ। ঐখোয়না সম্মিৎ অসি চহি অনি খুদিংগী পাংথোকপা ওইরবসু, ঐহাক্না শুম খনবনিকো। গগজীভাইনা খুনাইগী মীওই ১০-১৫গী গ্রুপ শেম্বীরো, মসিদা ২৫-৩০%দি এক্সপেরিএন্স লৈবা অহল ওইহনসি, ৪০-৫০%না থৱাই য়াওবা অমসুং মালেমগী মতাংদা নীংথিনা খঙবা নহা ওইহনসি। মখোয়দা তোঙান-তোঙানবা হীরম শিন্নসি, ঐখোয়না হীরম অসিগী মতাংদা ভারত অমসুং গুজরাতপু মাং থানা পুদুনা চাউখৎহন্নীংবা ওইরবদি, মালেমদা করি চৎনরি, মসিদা করম্বা রো-মেতরিএল চঙগনি, মার্কেৎনা কমদৌই, সরকারগী কাঙলোনশিংদা করম্বা শিংনবা থেংনবা য়াই হায়বগী মতাংদা থিজিন্নবা ঐখোয়না মতম নাইনা থবক তৌহন্নীংই। ঐখোয়গী অপীকপা গ্রুপ অসিনা মরী লৈনবা চে-চাং শেমদুনা সরকারদা পোলিসী শেম্নবগীদমক্তা পীশিনবা অমসুং ঐখোয়না করিগুম্বা হীরম অমদা চঙশিন্দুনা চাউখৎপা পাম্লবদি, অসিগুম্বা পোলিসী অমগী অৱাৎপা লৈ হায়না সরকারদা হায়বা য়াই। মসিগী মতাংদা খন্নহন্নীংই। মদুগী মতুংদা, বেঙ্কিংগীদমক্তা চুনবা চে-চাং শেমহন্নীংই। ময়াম অসিদগী বেঙ্কিংনা খ্বাইদগী মরুনি হায়বা ঐহাক খঙই। দাইমন্দ মীওই লাক্তুনা চয়োল খুদিংগী ৱাকৎলি, বেঙ্কিংগী মীওইসু চয়োল খুদিংগী লাক্তুনা ৱাকৎলি। মিং ইখ্রবনি, করিগুম্বা খরদি তৌবীয়ু, ঐখোয়গী করিগুম্বা খরদি তৌবীরো, কাঙলোনশিংদা করি অশোইবা লৈ, প্রাইওরিতীগী ৱাফম কদাইদা লাকপগে হায়। মতৌ অসুম্না, ফিন্তেক, ফাইনান্সকী মালেমগী তেক্নোলোজী, অসিগী মতাংদা ঐখোয়না অসিগুম্না মরী লৈনবা ৱাফমগী মতাংদা ৱারেপ লৌই, হন্দক্তি ঐখোয়না ৱারেপ ১০ লৌগদৌরিবনি। অতোপ্পা মপান হীরমগী অখঙ-অহৈ ১০সু লৌসি, একাদমিসিয়ন্সু লৌসি, অদুগা ঐখোয়না হীরম অমগী হেক মতাংদা মালেমগী স্তেন্দর্দকা মরী লৈননা ৱারী শাগদবনি, মসিদগী নেম্না খনবা য়াদে, মতৌ অসুম্না অদোমগী গ্রুপ অসিনা শেম-শাবা চে চাং য়েংনবগীদমক্তা ঐহাক্না মতম কায়থোক্কনি, মখোয়গী প্রজেন্তেসন য়েংগনি, সরকারদসু হায়দুনা তোঙান-তোঙানবা বিভাগশিং য়াওহন্দুনা কাঙলোন শেমদোকপা তারবা, য়ুনিভর্সিতীদা কোর্স শেমদোকপগী মথৌ তারবা, ঐখোয়না মদু পাংথোক্নবা হোৎনগনি। অসিগুম্বা হীরমগী মতাংদা য়ুনিভর্সিতীদা তম্বীবগী মথৌ তারবনি।স্কিল দিভেলপমেন্ততা হোংদোক্কদবা লৈরবদি, মদুদা খন্নবা, মসিগী মতাংদা ঐখোয়গী তীম অসিনসু থবক তৌবা য়াগনি। ঐহাক্না খনবা অনিশুবা থৌওং অমনা, সরকারনা পুরক্লিবা নেস্নেল এজুকেসন পোলিসীগী মতাংদনি। এন.ই.পি.বু হিন্দুস্তান্না য়াম্না তরাম্না লৌবা অসি য়াম্না মশক থোকপা থৌওং অমনি। ঐহাক্না খনবা অনিশুবা থৌওং অমনা, সরকারনা পুরক্লিবা নেস্নেল এজুকেসন পোলিসীগী মতাংদনি। হিন্দুস্তানগী ৱাখল খনবা মীওই ওইরো, একাদমিক মালেমগী মীওই ওইরো, খুদিংমক্না মসিবু য়াম্না চাউথোকচনা লৌনখি। অদোমগী মরক্তগীসু তীম অমা শেম্বীয়ু, ঐহাক্না অদোমগী খুন্নাইগী মীওইশিংনা মহৈ-মশিংগী মতাংদা থবক কয়া পায়খৎপা উবা ফংই। লৈবাক্কী এজুকেস্নেল পোলিসী অসিবু নীংথিনা নৈনদুনা, অদোমগী খুন্নাইগী একাদমিক্সতা লৈবা মীওই অমসুং গুজরাতকী অতোপ্পা মীওইশিংসু ঐখোয়না পোলিসী অসিগা লোয়ননা চঙশিন্নীংলিবা মাইকৈ অসিদা তেংবাংবা ওইনা, হিন্দুস্তানগী কাচিন কোয়া খুদিংদা পোলিসী অসিগী ১০০% কান্নবা ফংহন্নবগীদমক্তা অমসুং কাঙলোনশিংদা করি শেমদোক-শেমজিন তৌবা য়াবগে হায়নবা হোৎনবা য়াই। মসিনা অনিশুবা থবক্নি। ঐহাক্না অহুমশুবা থবক অমা ঐহাক্কী মরূপশিংদা হায়নীংই। ঐখোয় মাঙদা লৈরিবা ৯৯%দি লৌমীগী মচানি। অদোম্না হৌজিক সুরত্তা লুপা করোরদা শান্নবসিদা ঐহাক্না নুংঙাইবা ফাওই। অদুবু, ঐখোয়গী মরাদি ঐখোয়গী লবুক্নি। ঐখোয়না য়াম্না চাউখৎলে, অদুবু ঐখোয়গী লৌউ-শিংউদি মান্ননা চাউখৎলিবরা? ঐখোয়গী লৌউ-শিংউদা ইনভেস্তমেন্ত লাক্লিবরা? হোই, মফমশিং অসিদা বিলদরশিংনা বিলদিং শাদুনা চাগা লাকপদি ৱারী অমনি। নর্মদা তুরেলগী ঈশিংনা গুজরাতকী কাচিন কোয়া খুদিংদা য়ৌরবনিনা লমদমসিগী লৌউ-শিংউবু মতমগা চুনহনবা মতমদা ঐখোয়না অচৌবা কার্বার অমা ফংগনি খন্না চৎপীয়ু। মালেম পুম্বগী চিঞ্জাক থাকপা ঙম্বগী মতিক ঐখোয়দা লৈ। অদুবু ঐখোয়না ঐখোয়গী রিসোর্সপু মপুং ফানা শিজিন্নদে। লৌমী অমা অনিনা মিৎয়েং শান্দুনা নীংথিনা পাংথোক্লম্বদি য়াই। অদুনা, গুজরাতকী লম অপুনববু নৈননবা তীম অমা শাহন্নীংই, এগ্রিকলচর য়ুনিভর্সিতী, দিপার্তমেন্তকা লোয়ননা পাংথোকহন্নীংই। চহি ২৫-৫০গী মমাংদা মিৎয়েং শানবা সর্দার সাহেবকুম্বা মীওই লৈরমদ্রগদি, লমদমসিগী দাইরী চাউখৎলমগদরা? গুজরাত হৌজিক ফাওবা চাউখৎলম্লোই। ঐখোয়না শঙ্গোমগী মালেমদা খোঙদারমদ্রবদি, ঐখোয়গী লৌমীশিংগী হৌজিক করি ওইরমগনি। ঙসিদি মালেমদা ঐখোয়বু শকখঙলি। অমুল, বনস দাইরীগী সাগর দাইরী ওইরো, অদুগা হৌজিক্তি কাথিয়াৱার অমসুং কৎচতসু দাইরী লৈরে। মখোয়শিং অসিদগী শা-শন লোইবা অমসুং শঙ্গোম্না পাঙ্গল য়াম্না ফংলি। মতৌ অসুম্না, লৌউ-শিংউ তৌবা লৌমীশিংদসু মান্নবা কান্নবা পীবা ঙমগনি। ঐখোয়না এগ্রো বেজ ইন্দস্ত্রীদা থাজবা থমদ্রবদি, করিদা থাজবা থমগনি? দাইমন্দবু লংনবা শীনবা য়াবগুম্না ঐখোয়গী লৌমীশিংবুসু লংহনবা য়াবগী অদোমদা পাঙ্গল লৈ। মরম অদুনা ফুদ প্রোসেসিং অসি য়াম্না চাউবা সেক্তর অমনি। মালেম শিনবা থুংবদা মার্কেত লৈবা য়াই। মসিদসু ঐখোয়না য়াম্না মনীংদা লৈহৌরি। মরমদি, প্রাইবেত ইনভেস্তমেন্তশিং অসি হৌজিক লবুক্তা লাক্ত্রি। হৌজিক ঐখোয়গী অপীকপা লৌমীনা হেল্লি। ঐখোয়না নীংথিনা থৌরাং য়াত্তুনা, মতমগা চুনবা খুৎলায় শিজিন্নদুনা লৌমীগী পোত্থোক য়াম্না হেনগৎহনবা য়াইনা। লৌমীগী মচা অদোম্না লুপা করোর কয়াদা শান্নরি অদুগা লৈবাক অসিনা থাউ লিতর করোর ৮০ হেন্না মীরমদগী লৈরি, মসিদা ঐহাক্না অদোমগী মফমদগী থাজবা থম্বা য়াদবরা? ঐখোয়না অসিগুম্বা অহোংবা পুরকপা ঙম্নি নত্ত্রগা ঙম্লোই? মরোমদোম লেপচবগী ৱারীদি শারি, দাইমন্দ খক্তদা মরোমদোম লেপচবা ঙমসি হায়বরা? ফুদ প্রোসেসিংগীদমক্তা ভারত সরকারনা এফ.পি.ও.গী স্কিম চলায়রি, লবুক্কী পোত্থোক মচাশিংগী লুপ শেম্লি, ভারত সরকারনা শেল য়াম্না পীরি, কয়া য়াম্না চাউবা সেক্তরনো হায়বা অমুক্তা খন্থবীয়ু। অদোমগী মরক্তগী মীওই ৯০%দি কৈথেলদগী ওর্গানিক পোত্থোক লৈবা চৎলমগনি, ওর্গানিক ওই ওইদে খঙনবা লেবেল মরি মঙাদি শোইদনা য়েংলমগনি। হৈনৌ লৈবা চৎপা মতমদা ওর্গানিক ওই হায়না য়েংবরা? হৌজিক্তি য়ুমদসু, ইচে-ইচলশিংনা ওর্গানিক লৈরকপরা হংনরে। চাক চাবা মতমদসু ঐখোয়না চারিবসি ওর্গানিকনি হায়রমগনি। অসিগুম্বা ৱারীনা ঐখোয়গী দাইনিং তেবলদা য়ৌরক্লবনিনা, ঐখোয়গী থৌওং কয়াগী মহৈ ওইনা, ঐখোয়গী গুজরাতকী রাজ্যপাল আচার্য়া দেবব্রতজীনা কত্থোকপগী ৱাখল্লোনগা লোয়না নেচরেল ফার্মিংগী খোঙজং হৌদোকপীরে। গুজরাতকী লৌমীশিংনা নেচরেল ফার্মিংবু লৌশিঞ্জরে। নেচরেল ফার্মিং অসিদা ঐখোয়না কারবারগী মরী পুশিল্লকপা য়াবরা? শঙ্গোমদগী থোকপা তোঙানবা পোত্থোক কয়াদগী ইন্দস্ত্রী চাউখৎলিবা, মদুগুম্না মান্নবা পাঙ্গল অসিদা শন্থীদসু লৈ। ঐখোয়না গোবর্ধনা হায়বা চাউরবা প্রোজেক্ত অমগী ৱারেপ লৌরে। অদোমগুম্বা ইন্দস্ত্রীগী মীওইনা লাক্লিবা খুঙ্গং অদুদসু দাইরীগী মোদেলগুম্না গোবর্ধনগী মোদেল অমা লৈহনবা য়াবরা? মসিদগী গ্যাস পুথোকপদুনা গ্যাস ইন্দস্ত্রীদা য়োন্দুনা শিৎপা অমসুং মসিদগী থোক্লকপা মহৌশাগী হারবুনা মীয়ামদা য়ৌহনবা, অসিগুম্বা প্রোজেক্ত লৈগনি। ঐহাক্না এম.পি. ওইরিবা কাশিদা মসি ঐহাক্না পাংথোক্লে। মফমদুদা বনস দাইরীসু লৈরে। ময়াম অসি লৌউবগা মরী লৈনবা ঙাক্তনিনা, ঐখোয়না মসি পাংথোকপদি য়াদবরা? ঐহাক্কী গুজরাতকী মঙলান অমা লৈ। চিঞ্জাক পীরিবা অসিবু ইনর্জী পীবসু ওইহনবা। লবুক, লৌ-উবা অমসুং ইন্দস্ত্রী। লৌমীশিংগী মবুক্কী মতাইগী লমশিংগী মতাংদা খৎন-চৈনগল্লি। মদুনা মরম ওইরগা শম্বল খাবদগী লমগী মিতর ১-২দি অদুম মাঙনৈ। মসিদা ঐখোয়না সোলার পেনেল থমদুনা চিঞ্জাক পীবগী মথতা ইনর্জী পীবদি ওইবা ঙমগনি। মসিনা খুঙ্গংবু হেন্না মশক থোকহনগনি। গুজরাত সরকারনা কাঙলোন অমা শেম্লি। লৌমীনা করিগুম্বা ইনর্জী পীরবদি, মদুবু লৈনবা সরকারনা আইন শেম্লবনি। মসিগীদমক্তা অদোম্না ইন্দস্ত্রীগী মীওইশিংগা পুনবগী মথৌদি তাগনি। ঐখোয়গী নহা ওইরিবা চারোন শুরোনগা পুন্দবা য়ারোই। মরম অদুনা, ঐহাক্না মতাংসিদা খুঙ্গংদা য়ুম্ফম ওইবা ইকোনোমিস্তকী মতেং পাম্মি। ঐখোয়না চাউরবা থবক পায়খৎপা য়ারে হায়না উরে, অসুনা অদোম্না মসিদা তেংবাংগদরা? অদোম্না মসি পাংথোকপা ঙমগনি হায়বগী ঐহাক্না ১০০%গী চাংদা থাজবা থম্মি। ঐহাক্না ঙসি ফাওবদা হায়খিবা খুদিংমক অদোম্না পাংথোকপীরি। অদোম্না পাংথোক্লবনিনা ঐহাক্না হায়নীংবসু ফাওরে। অদুনা ঐহাক্না অদোমগী মফমদগী থাজবা থম্মিবা অসিদি, তিন্নবগী অনৌবা থাজবা অমগা লোয়ননা হায়নীংবদি, ঐখোয়না অপীকপা থবক তৌগদবা নত্তে, তুংদা হন্দুনা অমুক য়েংগদবা নত্তে। অদুগা ঐখোয়গী নহাশিংনা অফবা থবক কয়া তৌখি হায়নসু ঐহাক্না লৌই। ইশাগী ইমুংগী অহুমশুবা চারোন্না মহৈ মশিংদা মফম ফজবা কল্লি। অদোমগী মফমদগী নুপামচা-নুপীমচা কয়া ঐহাক্কা উন্নবা লাকই, মখোয়গা উন্নবদা ঐহাক্না য়াম্না নুংঙাইবা ফাওই। অনৌবা অমা তৌনীংবগী ৱাখল্লোনগা লোয়ননা লাকই। অনৌবা তম্নিংবা পাম্বা অঙাং কয়া অমসু য়াওই। মসি ঐখোয়গী য়াম্না মমল নাইদ্রবা লন্নি। মসি খঙনা ঐখোয়না সম্মিৎ অসিবু তুংলমচত্তা পুগদবনি। সম্মিৎ অসি চহি অনি খুদিংগী পাংথোকই। অদুবু, মরক্কী চহিদা শেম্লিবা গ্রুপ অদুগী ৱাখল্লোনগী মখা পোন্না মাং থানা চৎসি। হীরম ৮-১০ লৌখতসি অমসুং মীয়াম মাঙদা ঙান্থোইসি। অদুগা চহি ২গী মতুংদা অচৌবা হীরম ১০মুক অমুক্কা লৌগনি। অদোমগী তীম পুম্নমক অনৌবা ৱাখল্লোন্দা থাজবা মীওই ঙাক্তনি হায়বগী ঐহাক্না থাজবা থম্মি। তুংগীদমক্তা খনবা তীম্নি। তেক্নোলোজীবু চাউখৎ-থৌরাংগীদমক্তা খনবা তীম্নি। অদোমবু ঐহাক্না য়াইফ পাউজেল পীজরি। অদোমগা ৱারী শাবগী খুদোংচাবা ফংলে। ঐহাক্না হায়নীংবা কয়া হায়খ্রে। মসিদগী লৌগদবা পুম্নমক লৌবীরো। অমুক্কা ইয়ন্নখিসি। রাম-রাম।